**Dôvodová správa**

**A.VŠEOBECNÁ ČASŤ**

Skupina poslancov Národnej rady Slovenskej republiky Roman MICHELKO, Dušan JARJABEK, Ľubica LAŠŠÁKOVÁ, Andrej DANKO, Rudolf HULIAK, Peter KOTLÁR, Roman MALATINEC, Dagmar KRAMPLOVÁ, Adam LUČANSKÝ a Milan GARAJ

 predkladá návrh na vydanie zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov (ďalej len „návrh zákona“).

Cieľom predkladaného návrhu zákona je predĺžiť doterajšiu lehotu na uplatnenie predkupného práva štátu na kúpu národnej kultúrnej pamiatky (ďalej len „kultúrna pamiatka“), a to z 30 dní na 60 dní. Dôvodom je potreba náležitého časového priestoru na posúdenie, či nadobudnutie ponúkanej kultúrnej pamiatky má pre štát opodstatnený význam nielen z pohľadu ochrany pamiatkového fondu Slovenskej republiky, ale tiež z pohľadu účelnosti a efektívnosti jej ďalšieho využitia pri plnení úloh štátu.

Predložený návrh zákona nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti, manželstvo, rodičovstvo a rodinu, služby verejnej správy pre občana a nemá sociálne vplyvy.

Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. OSOBITNÁ ČASŤ:**

**K čl. I**

**K bodu 1**

Navrhuje sa predĺžiť lehota na uplatnenie predkupného práva štátu na kúpu kultúrnej pamiatky z 30 dní na 60 dní. Predĺženie lehoty umožní štátu dôkladnejšie posúdiť ponuku na odkúpenie kultúrnej pamiatky.

**K bodu 2**

V prechodnom ustanovení sa navrhuje, aby sa pri ponukách štátu na odkúpenie kultúrnej pamiatky, ktoré boli doručené štátu do 31. mája 2024, uplatňovala ešte pôvodná 30 dňová lehota na prijatie ponuky.

**K čl. II**

Vzhľadom na dĺžku legislatívneho procesu sa účinnosť návrhu zákona navrhuje na 1. júna 2024.